b'\n_START_ARTICLE_\nHekatomen\n_START_SECTION_\n\xc5\xbdivljenjepis\n_START_PARAGRAPH_\nHekatomen je bil sin in naslednik mila\xc5\xa1kega dinasti\xc4\x8dnega vladarja Hisaldoma. Zgleda, da je podpiral perzijskega generala in dr\xc5\xbeavnika Tisaferna in bil morda zato imenovan za njemu podrejenega hiparha. Leta 395 pr. n. \xc5\xa1t. je bil Tisafern usmr\xc4\x8den in Hekatomen je kmalu zatem postal prvi satrap Karije. Karija je pred tem spadala v druge satrapije, ve\xc4\x8dinoma v Lidijo. Ustanovitev Karije kot samostojne satrapije bila del reorganizacije perzijske oblasti v zahodni Anatoliji, ki jo je izvedel Artakserks II. po uporu perzijskega princa in generala Kira Mlaj\xc5\xa1ega. Hekatomen je bil prvi neperzijski podlo\xc5\xbenik, ki je bi imenovan na polo\xc5\xbeaj satrapa._NEWLINE_Na oblast je pri\xc5\xa1el verjeto leta 394 pr. n. \xc5\xa1t., zagotovo pa ne po letu 390 pr. n. \xc5\xa1t., ko ga je perzijski cesar imenoval za poveljnika pomorskih sil v vojni proti Evagorju I. Ciprskemu.  Izokrat trdi, da je leta 380 pr. n. \xc5\xa1t. \xc5\xa1e vladal. Stephen Ruzicka donmeva, da je umrl leta 377 ali 376 pr. n. \xc5\xa1t.._NEWLINE_Hekatomen je imel tri sinove - Mavzola, Idrieja in Piksodarja, in dve h\xc4\x8derki \xe2\x80\x93 Artemizijo in Ado, ki sta bili poro\xc4\x8deni s svojima bratoma Mavzolom in Idriejem. Vseh pet otrok ga je drug za drugim nasledilo na karijskem prestolu.\n_START_SECTION_\nDomnevna zarota z Evagorjem I.\n_START_PARAGRAPH_\nDva anti\xc4\x8dna vira, Diodor in Izokrat, poro\xc4\x8data, da je Hekatomen dal ciprskemu kralju Salamisa Evagorju I. znatno vsoto denarja, da bi najel vojake in se pripravil na upor proti perzijskemu cesarju. Ruzicka zelo dvomi v verodostojnost njunih poro\xc4\x8dil, ker Hekatomen nikoli ni pokazal niti nepokor\xc5\xa1\xc4\x8dine niti nezadovoljstva do Perzijskega cesarstva. V nasprotju z drugimi uporni\xc5\xa1kimi satrapi, na primer Kirom Mlaj\xc5\xa1im in Pisutnom, Hakatomen ni bil niti perzijski plemi\xc4\x8d niti perzijskega porekla, zato ni imel nobenega upanja, da bi dobil podporo perzijskega plemstva. Njegovo zapletanje v izdajalske zarote brez upanja na uspeh je zato zelo malo verjetno._NEWLINE_Ruzicka ponuja dve mo\xc5\xbeni razlagi njunih poro\xc4\x8dil, ki sta zagotovo temeljili na govoricah. V obeh razlagah je bil vir govoric zelo verjetno Evagor._NEWLINE_Po prvi razlagi je Evagor \xc5\xbeelel kompromitirati Hekatomna v o\xc4\x8deh njegovega gospodarja Artakserksa. Kasneje mu je na primer uspelo dose\xc4\x8di odpoklic in nemilost drugega satrapa, Oronta, ki se je vojskoval proti njemu._NEWLINE_Po drugi razlagi je Evagor morda \xc5\xbeelel narediti vtis na egiptovskega kralja Hakorja, s katerim se je pogajal za podporo proti Artakserksu, da je njegov tajni zaveznik tudi Hekatomen. Iz Egipta bi govorice lahko pri\xc5\xa1le v Atene preko atenskega generala Habrija, ki je bil takrat Hakorjev voja\xc5\xa1ki svetovalec.\n_START_SECTION_\nDenar\n_START_PARAGRAPH_\nHekatomen je bil rojen v Milasi, zato jo je izbral za svojo prestolnico in sede\xc5\xbe vlade. Na njegovih kovancih je zato pogosto podoba Labrandskega Zevsa z dvorezno sekiro (labris) na rami. Zevsov tempelj v Labrandi je stal nedale\xc4\x8d od Milase.\n_START_SECTION_\nGrob\n_START_PARAGRAPH_\nAvgusta 2010 so uslu\xc5\xbebenci tur\xc5\xa1ke policije aretirali nekaj oseb, za katere so domnevali, da so med izkopavanjem starin odkrili Hekatomnov grob. V grobu so odkrili marmornat sarkofag in \xc5\xa1tevilne freske, veliko predmetov pa so zagotovo \xc5\xbee odnesli in jih prodali na \xc4\x8drnem trgu.'